Azeez: Saya bukan Superman untuk ubah Mat Rempit 
Malaysiakini
Oct  11, 2006
Muda Mohd Noor

Ketua Putera Umno, Datuk Azeez Abdul Rahim berkata, beliau bukan Superman yang boleh mengubah ribuan Mat Rempit yang terlibat dengan kegiatan tidak bermoral dalam sekelip mata.

“Saya baru dua bulan mendekati Mat Rempit, sedangkan masalah mereka sudah berlaku sejak 20 tahun lalu. Tugas ini sangat sukar dan tidak ada pihaknya yang tampil mendekati golongan itu sebelum ini.

“Saya telah menemui kira-kira 10,000 Mat Rempit dan 20 peratus daripada mereka yang bermasalah itu telah kembali ke pangkal jalan. Saya anggap ini satu permulaan yang memberangsangkan.

“Seramai 99 peratus Mat Rempit adalah orang Melayu iaitu bangsa saya sendiri. Kalau saya tidak tolong mereka, siapa lagi,” katanya ketika ditemui malaysiakini.

Mat Rempit ialah pelumba haram motosikal secara berkumpulan terutama pada malam minggu di tengah kota. Bagaimanapun, bukan semua penunggang motosikal adalah Mat Rempit.

Beliau yang juga Exco Pemuda Umno berkata , daripada perkiraan ada lebih 150,000 Mat Rempit di seluruh negara dengan kira-kira 50,000 berada di Lembah Kelang.

Katanya, di Lembah Kelang sahaja ada 28 kelab Mat Rempit dan setiap dianggotai oleh kira-kira 60 orang dan ramai lagi yang tidak menyertai kelab.

Azeez berkata, 80 peratus Mat Rempit dikategorikan sebagai Mat Rempit moderat iaitu boleh dipulihkan melalui sedikit bimbingan kepada mereka.

Berhijrah ke kota

Manakala 20 peratus lagi berada dalam kumpulan Mat Rempit yang ekstrim iaitu Mat Rempit yang liar yang sering terbabit dengan kegiatan tidak bermoral seperti jenayah, ragut dan rogol.

“Mat Rempit ini sudah wujud sejak 20 tahun lalu dan jumlahnya semakin ramai kerana pertambahan penduduk serta bilangan remaja yang berhijrah ke kota untuk bekerja dan belajar.

“Mat Rempit kebanyakannya terdiri daripada pekerja kilang, penghantar surat, pekerja pasar raya dan sebagainya. Mereka menunggang motosikal setiap hari dan berkumpul sesama mereka pada hujung minggu.

“Apabila kerap berkumpul, mereka membentuk kumpulan masing-masing untuk menjalankan pelbagai aktiviti terutama berlumba pada malam hinggu,” katanya lagi.

Azeez berkata, pada masa yang sama, Putera Umno juga perlu memberi tumpuan kepada kanak-kanak yang berusia dalam lingkungan 12 dan 16 tahun kerana mereka berpotensi turut menjadi Mat Rempit.

Menurutnya, kanak-kanak ini menunggang basikal di merata tempat dalam kumpulan masing-masing termasuk pada waktu malam.

“Saya sendiri pernah melihat kumpulan kanak-kanak yang menunggang basikal dari Gombak ke Shah Alam pada waktu malam,” katanya lagi.

Beliau berkata, jika aktiviti mereka ini tidak disekat dari awal, ada kemungkinan mereka akan menjadi Mat Rempit.